*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 23ης Φεβρουαρίου 1989

για ένα πρώτο πολυετές πρόγραμμα αγροβιομηχανικής έρευνας και τεχνολογικής ανάπτυξης με βιοτεχνολογικές μεθόδους (1988-1993) - Eclair (European Collaborative Linkage of Agriculture and Industry through Research)

(89/160/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ο παράγραφος 2,

την πρόταση της Επιτροπής (1),

Σε συνεργασία με το Ευρωπαϊκό Κοινοβούλιο (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το άρθρο 130 Ι της συνθήκης ορίζει ότι η εφαρμογή του προγράμματος πλαίσιου γίνεται μέσω ειδικών προγραμμάτων, τα οποία αναπτύσσονται στο εσωτερικό κάθε δράσης·

ότι, με την απόφαση 87/516/Ευρατόμ/ΕΟΚ, το Συμβούλιο ενέκρινε ένα πρόγραμμα-πλαίσιο κοινοτικής έρευνας και τεχνολογικής ανάπτυξης (1987-1991) (4) που προβλέπει δράσεις οι οποίες θα εξασφαλίσουν, μεταξύ άλλων, την αξιοποίηση και ορθολογική χρήση των βιολογικών πόρων·

ότι η εν λόγω απόφαση ορίζει ότι ειδικός στόχος της κοινοτικής έρευνας πρέπει να είναι η ενίσχυση της επιστημονικής και τεχνολογικής βάσης της ευρωπαϊκής βιομηχανίας, κυρίως στους στρατηγικούς τομείς της προηγμένης τεχνολογίας και η ενθάρρυνση της διεθνούς ανταγωνιστικότητας της βιομηχανίας· ότι η ίδια απόφαση αναφέρει επίσης ότι η κοινοτική δράση δικαιολογείται εφόσον συμβάλλει, μεταξύ άλλων, στην αύξηση της οικονομικής και κοινωνικής συνοχής της Κοινότητας και στην ενθάρρυνση της αρμονικής ανάπτυξής της σφαιρικά, ενώ συγχρόνως επιδιώκεται σταθερά η επιστημονική και τεχνική αρτιότητα· ότι το πρόγραμμα Eclair (European Collaborative Linkage of Agriculture and Industry through Research), το οποίο αφορά η παρούσα οδηγία, σχεδιάζεται να συμβάλει στην επιδίωξη των στόχων αυτών·

ότι οι επιστημονικές δυνατότητες και ικανότητες σχετικά με την ανάπτυξη του αγροβιομηχανικού τομέα είναι πολυάριθμες, ότι οι περισσότερο ανταγωνιστικές σε διεθνές επίπεδο τεχνικές δυνατότητες της Ευρώπης υπάρχουν σε διάφορα κράτη μέλη και ότι θα προκύψει αμοιβαίο όφελος από τη συνεργασία που θα αναπτυχθεί μέσω του κοινοτικού προγράμματος·

ότι οι δραστηριότητες που θα αναληφθούν στα πλαίσια του προγράμματος θα πρέπει να συνοδεύονται από συνεχή ανάλυση του κόστους τους και των κερδών ώστε να αποφευχθεί η δημιουργία γεωργικών πλεονασμάτων ή η δημιουργία νέων βιομηχανιών, οι οποίες θα μπορούν να επιβιώσουν μόνον βάσει συνεχών επιδοτούμενων πωλήσεων των γεωργικών προϊόντων·

ότι τέτοιου είδους δράσεις αποτελούν ένα φυσικό συμπλήρωμα των κοινοτικών ερευνητικών προγραμμάτων στους τομείς της βιοτεχνολογίας και της γεωργίας, το οποίο προωθεί την εφαρμογή των αποτελεσμάτων τους για την πραγμάτωση των κοινωνικών και οικονομικών στόχων της Κοινότητας·

ότι το Ευρωπαϊκό Κοινοβούλιο ζήτησε την εκπόνηση μελέτης όσον αφορά τις διαρθρωτικές και κοινωνικές επιπτώσεις από την προώθηση των βιοτεχνολογικών και της γενετικής μηχανικής και υπέδειξε επίσης τους κινδύνους από τη χρήση και, ιδιαίτερα, την απόλυση στο περιβάλλον, γενετικά μεταλλαγμένων οργανισμών· ότι το αναθεωρημένο κοινοτικό πρόγραμμα έρευνας και ανάπτυξης στον τομέα της βιοτεχνολογίας, το οποίο εγκρίθηκε στις 29 Ιουνίου 1988 (1), επιχειρεί έρευνα των κινδύνων αυτών·

ότι οι δράσεις για την ανάπτυξη του χώρου που βρίσκεται μεταξύ της γεωργίας και της βιομηχανίας θα μπορούσαν να συμβάλλουν στην επίλυση μερικών από τα προβλήματα τα οποία αντιμετωπίζει σήμερα η γεωργία στην Κοινότητα·

ότι οι κυριότερες και πιο επείγουσες απαιτήσεις που πρέπει να ικανοποιηθούν αφορούν την ανάπτυξη των τύπων γεωργικής παραγωγής που είναι κατάλληλα για βιομηχανικούς σκοπούς, των τεχνολογιών της μεταποίησης και των «εισερχομένων» βιομηχανικών προϊόντων που πρόκειται να χρησιμοποιηθούν στη γεωργία, όπως είναι τα λιγότερο επιβλαβή για το περιβάλλον φυτοφάρμακα και λιπάσματα·

ότι είναι σημαντικό να αποφευχθούν οποιαδήποτε δυσμενή αποτελέσματα για τις μικρομεσαίες γεωργικές επιχειρήσεις, τα οποία μπορούν να προκληθούν από συγκέντρωση των γεωργικών δομών και την υπερεξειδίκευση·

ότι είναι απαραίτητο να συνεργασθούν μικρές και μεσαίες γεωργικές και βιομηχανικές επιχειρήσεις όσο γίνεται περισσότερο στο αγροβιομηχανικό τεχνολογικό πρόγραμμα ανάπτυξης με βιοτεχνολογικές μεθόδους·

ότι η Επιστημονική και Τεχνική Επιτροπή Έρευνας (CREST) έχει διατυπώσει τη γνώμη της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται ένα πρόγραμμα έρευνας και ανάπτυξης στον τομέα αγροβιομηχανικής έρευνας και τεχνολογικής ανάπτυξης με βιοτεχνολογικές μεθόδους, με τη μορφή που εκτίθεται στο παράρτημα Ι, για μια περίοδο πέντε ετών που αρχίζει την 1η Ιουλίου 1988.

Το πρόγραμμα αποτελείται από εργασίες που θα εκτελεστούν με βάση συμβάσεις έρευνας, με συντονισμένες δράσεις και με ενισχύσεις για επιμόρφωση και μεταθέσεις εμπειρογνωμόνων. Οι συμμετέχοντες θα είναι βιομηχανικές και γεωργικές επιχειρήσεις - μεμονωμένες επιχειρήσεις, ενώσεις ή συνεταιρισμοί- ινστιτούτα ερευνών, πανεπιστήμια ή συνδυασμοί τους, εγκατεστημένοι στην Κοινοτητα.

Άρθρο 2

1. Σε περίπτωση σχεδίων που εκτελούνται βάσει συμβάσεων κοινής δαπάνης, η συμβολή της Κοινότητας δεν υπερβαίνει κανονικά το 50 % της συνολικής δαπάνης, ενώ το υπόλοιπο ποσοστό παρέχεται από τους εταίρους κυρίως από βιομηχανικές ή αγροτικές πηγές.

Άλλως εάν πρόκειται για σχέδια που πραγματοποιούνται από πανεπιστήμια και κέντρα ερευνών, η Κοινότητα μπορεί να φέρει και το 100 % της σχετικής πρόσθετης δαπάνης.

2. Οι αιτήσεις για σχέδια υποβάλλονται ως απάντηση σε πρόσκληση για υποβολή προτάσεων και συνεπάγονται, κατά κανόνα, τη συμμετοχή τουλάχιστον δύο ανεξάρτητων εταίρων που δεν είναι εγκατεστημένοι στο ίδιο κράτος μέλος. Κατά κανόνα, κέντρα ερευνών και πανεπιστήμια πρέπει να συμμετέχουν σε ομάδα μαζί με μια ή περισσότερες βιομηχανικές ή αγροτικές οργανώσεις. Κέντρα ερευνών που χρηματοδοτούνται κυρίως ή αποκλειστικά από βιομηχανικές οργανώσεις θεωρούνται βιομηχανικοί εταίροι.

Άρθρο 3

Οι αναγκαίες πιστώσεις για την εκτέλεση του προγράμματος υπολογίζονται σε 80 εκατομμύρια Ecu, στα οποία περιλαμβάνονται και οι δαπάνες προσωπικού 13 ατόμων.

Άρθρο 4

Η Επιτροπή έχει την ευθύνη της εκτέλεσης του προγράμματος.

Η Επιτροπή επικουρείται από μια επιτροπή συμβουλευτικού χαρακτήρα, αποκαλούμενη στο εξής επιτροπή», την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

Άρθρο 5

1. Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η συμβουλευτική επιτροπή διατυπώνει τη γνώμη της για το σχέδιο αυτό, μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειαστεί, προβαίνει σε ψηφοφορία.

2. Η γνώμη καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

3. Η Επιτροπή λαμβάνει ιδιαίτερα υπόψη τη γνώμη της συμβουλευτικής επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.

Άρθρο 6

1. Κατά το τρίτο έτος της εκτέλεσης του προγράμματος, η Επιτροπή επανεξετάζει το πρόγραμμα και υποβάλλει έκθεση προς το Ευρωπαϊκό Κοινοβούλιο και το Συμβούλιο για τα αποτελέσματα της επανεξέτασης αυτής μαζί, ενδεχομένως, με προτάσεις για αλλαγή του περιεχομένου και της χρηματοδότησης ή για παράτασή του.

2. Μετά την ολοκλήρωση του προγράμματος η Επιτροπή αξιολογεί τα αποτελέσματά του και υποβάλλει έκθεση προς το Ευρωπαϊκό Κοινοβούλιο και το Συμβούλιο. Η έκθεση συντάσσεται από ανεξάρτητους εμπειρογνώμονες.

3. Οι εκθέσεις που αναφέρονται στις παραγράφους 1 και 2 συντάσσονται λαμβάνοντας υπόψη τους στόχους που αναφέρονται στο παράρτημα ΙΙ και σύμφωνα με τις διατάξεις του άρθρου 2 παράγραφος 2 της απόφασης 87/516/Ευρατόμ/ΕΟΚ.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 23 Φεβρουαρίου 1989.

Για το Συμβούλιο

Ο Πρόεδρος

C. ROMERO HERRERA

(1) ΕΕ αριθ. C 62 της 5. 3. 1988, σ. 7 και ΕΕ αριθ C 294 της 18. 11. 1988, σ. 7.

(2) Γνώμη που δημοσιεύθηκε στην ΕΕ αριθ. C 261 της 10. 10. 1988, σ. 71 και απόφαση της 18ης Ιανουαρίου 1989 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. C 134 της 24. 5. 1988, σ. 15.

(4) ΕΕ αριθ. L 302 της 24. 10. 1987, σ. 1.

(1) ΕΕ αριθ. L 206 της 30. 7. 1988, σ. 38.

ΠΑΡΑΡΤΗΜΑ Ι

ΠΕΡΙΓΡΑΦΗ

του πρώτου πολυετούς προγράμματος δράσης για την αγροβιομηχανική έρευνα και τεχνολογική ανάπτυξη με βιοτεχνολογικές μεθόδους (1988-1993) - Eclair (European Collaborative Linkage of Agriculture and Industry through Research)

ΣΚΟΠΟΙ

Ο αντικειμενικός στόχος του προγράμματος που προτείνεται εδώ είναι να ενθαρρυνθεί στην Ευρώπη η πρακτική εφαρμογή πρόσφατων ανακαλύψεων στον τομέα των βιολογικών επιστημών και της βιοτεχνολογίας. Ο στόχος αυτός μπορεί να επιτευχθεί με ένα πρόγραμμα προ-ανταγωνιστικής έρευνας και τεχνικής ανάπτυξης προγραμμάτων και συντονισμένων δράσεων, που βασίζονται στη στενή συνεργασία ανάμεσα στη γεωργία και στη βιομηχανία και περιλαμβάνει ενισχύσεις για επιμόρφωση και μεταθέσεις εμπειρογνωμόνων. Το πρόγραμμα θα συμβάλλει μεσοπρόθεσμα και μακροπρόθεσμα στην τόνωση της ευρωπαϊκής ανταγωνιστικότητας σε οικονομικές δραστηριότητες, οι οποίες βασίζονται σ' αυτές τις καινοτομίες και στην ενίσχυση της οικονομικής και κοινωνικής συνοχής στην Κοινότητα.

Κατά την εφαρμογή του προγράμματος θα πρέπει να αποφευχθούν δυσμενείς επιπτώσεις στη δημόσια υγεία και το περιβάλλον καθώς και η δημιουργία προβλημάτων σχετικών με την προστασία και τη βελτίωση της φύσης.

Οι βασικοί στόχοι του προγράμματος αυτού περιγράφονται παρακάτω:

i) έρευνα, προσαρμογή και ανάπτυξη γεωργικών προϊόντων που προορίζονται για βιομηχανική χρήση, καθώς και έρευνα και προώθηση νέων βιομηχανικών τεχνικών μεθόδων για την επεξεργασία και τη μεταποίηση γεωργικών πρώτων υλών με σκοπό τη δημιουργία, υπό όρους οικονομικής βιωσιμότητας, βιομηχανικών προϊόντων που θα ανταποκρίνονται στις ανάγκες της αγοράς·

ii) έρευνα και ανάπτυξη «εισερχόμενων» βιομηχανικών προϊόντων που πρόκειται να χρησιμοποιηθούν στη γεωργία, όπως φυτοφαρμάκων, λιπασμάτων και συστημάτων εξάλειψης και ελέγχου των ασθενειών, τα οποία να είναι λιγότερο βλαβερά ή να προσαρμόζονται καλύτερα στο περιβάλλον· μείωση και εξάλειψη των παραπροϊόντων επεξεργασίας με την ανάκτηση των φυσικών πόρων και τη μείωση των αποβλήτων.

ΠΕΡΙΕΧΟΜΕΝΟ

Η υλοποίηση του προγράμματος επιδιώκεται να επιτευχθεί με τα παρακάτω μέσα:

1. Δοκιμασίες παραγωγής και αξιολόγησης νέων ειδών ή οργανισμών

Ο τομέας αυτός συνίσταται σε πειράματα κατάλληλης κλίμακας, υπό ποικίλες συνθήκες, στα οποία θα υποβάλλονται νέα ή μεταβεβλημένα είδη ή μικροοργανισμοί (φυτά, ζώα, άλλα) κατά τρόπο ώστε να αξιολογηθεί ή απόδοσή τους, η αντίστασή τους στις ασθένεις, οι απαιτήσεις τους σε «εισερχόμενα» προϊόντα και να εκτιμηθούν οι πτυχές οι σχετικές με την καταλληλότητα αυτών των οργανισμών, των συστατικών τους και των παράγωγων προϊόντων τους για βιομηχανική επεξεργασία, διατροφή των ζώων και αποδοχή από την αγορά, με ιδιαίτερη προσοχή όσον αφορά τη χρήση νέων βιοτεχνολογικών μεθόδων για τον εντοπισμό, το χαρακτηρισμό, την επιλογή, τη μεταβολή, τη διάδοση, την καλλιέργεια ή και άλλες πτυχές ανάπτυξης και αξιολόγησης των εξεταζόμενων οργανισμών.

2. Βιομηχανικιά προϊόντα και υπηρεσίες

Ο τομέας αυτός συνίσταται σε:

2.1. τελειότερα και αποτελεσματικότερα «εισερχόμενα» προϊόντα που πρόκειται να χρησιμοποιηθούν στη γεωργία με τη βοήθεια ερευνητικών δραστηριοτήτων και ανάπτυξης, οι οποίες θα βασίζονται στις βιολογικές επιστήμες και στη βιοτεχνολογία και θα αποβλέπουν στη δημιουργία προϊόντων και υπηρεσιών που θα χρησιμοποιηθούν στη γεωργία, προσφέροντας πλεονεκτήματα ως προς την αρτιότητα του προϊόντος, το ευνοϊκό κόστος τους, την ικανοποιητική απόδοση του φυτικού ή ζωικού οργανισμού, την καταλληλότητά του για διαδοχική επεξεργασία ή και διάθεση στην αγορά και την αποφυγή πιθανών ανεπιθύμητων παρενεργειών·

2.2. ακριβέστερες και αποτελεσματικότερες μεθόδους εξαγωγής, μεταποίησης και παραγωγής με τη βοήθεια ερευνητικών δραστηριοτήτων και ανάπτυξης σχετικών με μεθόδους για εντατικότερη χρήση και υψηλότερη αξία της γεωργικής παραγωγής, χάρη σε μεθόδους εξαγωγής, μεταποίησης ή και άλλες, στη βιομηχανία ή σε άλλους τομείς, και οι οποίες με βιοτεχνολογικές ή άλλες διαδικασίες αξιοποιούν καλύτερα τις εγγενείς ιδιότητες αυτών των υλικών.

3. Ολοκληρωμένες ενέργειες

Ο τομέας αυτός συνίσταται:

3.1. στη βελτιωμένη χρησιμοποίηση του συνόλου της συγκομιδής μέσω της ανάπτυξης, που θα βασίζεται σε δοκιμές συστημάτων που θα επιτρέπουν τη συγκομηδή όλης της παραγωγής, τη διατήρησή της και το διαχωρισμό της στα κατάλληλα για τις επόμενες χρήσεις συστατικά της. Τα συστήματα αυτά θα πρέπει να λειτουργούν στην ενδεδειγμένη κλίμακα που θα επιτρέπει την οικονομική τους αξιολόγηση και την ουσιαστική συμμετοχή βιομηχανικών και γεωργικών επιχειρήσεων. Θα δοθεί προτεραιότητα σε προγράμματα που χρησιμοποιούν νέες βιοτεχνολογικές μεθόδους·

3.2. στα προγράμματα μελέτης και ανάπτυξης για την ολοκληρωμένη χρήση νέων τεχνολογιών που θα αφορούν την από κοινού αξιοποίηση της προόδου που έχει σημειωθεί στις γνώσεις και τις τεχνικές μεθόδους της βιολογίας, σε συνδυασμό με την ανάπτυξη γεωργικών συστημάτων που βασίζονται σε νέες τεχνολογίες. ΕΦΑΡΜΟΓΗ

Η εφαρμογή των προγραμμάτων θα γίνει μέσω συνδυασμένων ενεργειών έρευνας και ανάπτυξης και με επιμερισμό των δαπανών. Θα δοθούν επίσης ενισχύσεις για επιμόρφωση και μεταθέσεις εμπειρογνωμόνων για να διευκολυνθεί η συγκέντρωση των απαραίτητων τεχνικών γνώσεων στους κατάλληλους χώρους εργασίας για την πραγματοποίηση των προγραμμάτων και για να ενθαρρυνθεί η ουσιαστική διάδοση της γνώσης, κατά τον τρόπο αυτό. Το

ΠΑΡΑΡΤΗΜΑ ΙΙ

ΚΡΙΤΗΡΙΑ ΑΞΙΟΛΟΓΗΣΗΣ

για το πρώτο πολυετές πρόγραμμα αγροβιομηχανικής έρευνας και τεχνολογικής ανάπτυξης με βιοτεχνολογικές μεθόδους (1988-1993) - Eclair

(European Collaborative Linkage of Agriculture and Industry through Research)

Η ανακοίνωση της Επιτροπής προς το Συμβούλιο σχετικά με ένα κοινοτικό πρόγραμμα δράσης για την αξιολόγηση των κοινοτικών δραστηριοτήτων για την έρευνα και την ανάπτυξη από το 1987 μέχρι το 1991 ορίζει ότι οι τελικοί και οι ενδιάμεσοι στόχοι κάθε προγράμματος έρευνας πρέπει να δίδονται έτσι ώστε να μπορούν να ελεγχθούν. Οι εν λόγω στόχοι του παραπάνω προγράμματος έχουν ως εξής:

1. Ο μακροπρόθεσμος στόχος του προγράμματος αυτού εκτίθεται στο παράρτημα Ι.

2. Ο πρωταρχικός βραχυπρόθεσμος στόχος του προγράμματος είναι να προκαλέσει προτάσεις με αντίστοιχη δέσμευση συγχρηματοδότησης, από βιομηχανικές ή και γεωργικές επιχειρήσεις, για αναπτυξιακά σχέδια κλίμακας αντίστοιχης με τους προτεινόμενους κοινοτικούς πόρους. Ο στόχος αυτός θα πρέπει να επιδέχεται αξιολόγησης το 1991-1992.

Θα πρέπει μέχρι τότε να έχει αποδειχθεί ότι το πρόγραμμα αποτελεί ώθηση και ενθάρρυνση διατομεακής συνεργασίας μεταξύ των κρατών μελών.

3. Τα κριτήρια για την αξιολόγηση των στόχων που θα πρέπει να έχουν επιτευχθεί κατά τα τρία πρώτα έτη της εφαρμογής του προγράμματος είναι τα εξής:

3.1. να έχουν διεξαχθεί δοκιμασίες νέων ή μεταβλημένων ειδών ή οργανισμών και να έχουν προκύψει ενδείξεις ότι αυτοί οι οργανισμοί ή οι μέθοδοι που χρησιμοποιούνται για την παραγωγή τους ή για την καταβολή τους αποτελούν πρόοδο και ότι θα μπορούσαν να βρούν εφαρμογές·

3.2. να έχουν διεξαχθεί οι απαραίτητες δοκιμασίες νέων ή τροποποιημένων προϊόντων, τεχνικών μεθόδων ή υπηρεσιών που μπορούν να χρησιμοποιηθούν στη γεωργία· ότι έχει επιτευχθεί πρόοδος όσον αφορά την αρτιότητα, την αποτελεσματικότητα ή την αποφυγή πιθανών ανεπιθύμητων παρενεργειών και ότι οι δοκιμασίες οδηγούν στο συμπέρασμα πως τα προϊόντα, οι τεχνικές μέθοδοι ή οι υπηρεσίες αυτές θα έχουν πρακτικές εφαρμογές·

3.3. να έχουν διεξαχθεί δοκιμασίες για να αξιολογηθούν ακριβέστερες και αποτελεσματικότερες μέθοδοι εξαγωγής, μεταβολής και παραγωγής, με την εφαρμογή βιοτεχνολογικών ή/και άλλων μεθόδων για ένα δεδομένο γεωργικό προϊόν και ότι, ως αποτέλεσμα των παραπάνω δοκιμασιών, οι εν λόγω μέθοδοι είναι χρήσιμες·

3.4. να έχουν γίνει μέσω του προγράμματος συμφωνίες μεταξύ βιομηχανικών μεταποιητικών και γεωργικών επιχειρήσεων, να έχουν δημιουργηθεί, τροποποιηθεί ή προσφερθεί οι εγκαταστάσεις ή ο απαραίτητος εξοπλισμός, για να δοκιμαστεί σε ένα ή περισσότερα καλλιεργητικά φυτά η τεχνική δυνατότητα συγκομιδής και χρησιμοποίησης του όλου φυτού. Να έχουν προσδιοριστεί ή να προσδιορίζονται οι κατάλληλες μετρήσεις ώστε να τεθούν οι βάσεις για παραπέρα βελτίωση του συστήματος και για τη λήψη αποφάσεων σχετικά με την επανάληψη και διάδοση παρομοίων δραστηριοτήτων σε μεγαλύτερη κλίμακα·

3.5. να έχουν χρηματοδοτηθεί και περατωθεί οι μελέτες και να έχουν υποστηριχθεί τα προγράμματα ανάπτυξης, με τη χρησιμοποίηση νέων τεχνολογιών στη γεωργία (π.χ. με τελειοποιημένες τεχνικές ανίχνευσης/μέτρησης/καταγραφής, με επεξεργασία πληροφοριακών στοιχείων, με αυτοματισμό του εξοπλισμού και των εγκαταστάσεων), παράλληλα με την εφαρμογή της βιοτεχνολογίας· και ότι, ως αποτέλεσμα αυτών των μελετών και προγραμμάτων, να έχουν εξευρεθεί νέες δυνατότητες εφαρμογών ·

3.6. να έχουν διεξαχθεί μελέτες για την εξέταση των κοινωνικοδομικών και οικολογικών επιπτώσεων της προώθησης της βιοτεχνολογίας και της γενετικής τεχνολογίας στη γεωργία.

4. Επιπλέον, το πρόγραμμα θα πρέπει να πληροί τα παρακάτω γενικά κριτήρια:

4.1. η ενδεχόμενη αύξηση των δυνατοτήτων της αγοράς, μεσοπρόθεσμα ή βραχυπρόθεσμα, ως αποτέλεσμα των βελτιώσεων ή των ωφελειών που επιτεύχθηκαν να είναι τέτοιας σημασίας ώστε να δικαιολογεί τις χρηματοδοτήσεις της Κοινότητας, πράγμα το οποίο προϋποθέτει την ανάλυση της σχέσεως κόστους και ωφελείας αυτών των δραστηριοτήτων και των δυνατών εφαρμογών τους·

4.2. λαμβάνοντας υπόψη την τελική έκθεση του προγράμματος δράσης για τη βιοτεχνολογία το οποίο λήγει το Δεκέμβριο του 1989, και του προγράμματος για τη βιομοριακή τεχνολογία (1982-1986), και των εκθέσεων αξιολόγησης αυτών των προγραμμάτων, θα πρέπει να δίδεται ιδιαίτερη σημασία στο κατά πόσο αυτό το πρόγραμμα είναι πράγματι αποτελεσματικό ως προς την προώθηση της εφαρμογής των αποτελεσμάτων των προγενέστερων προγραμμάτων έρευνας για τη βιοτεχνολογία (ή βιομοριακή τεχνολογία)·